Miljoenêr-moordenaar sterf | Maroela Media
Robert Durst in die hof. (Foto: Myung J. Chun-Pool/Getty Images/AFP)
Die New Yorkse eiendomsmagnaat en veroordeelde moordenaar Robert Durst is Maandag in die ouderdom van 78 dood.
Durst is aan natuurlike oorsake dood "wat verband hou met die reeks mediese probleme wat sy regspan die afgelope paar jaar herhaaldelik by die hof aangemeld het," het sy prokureur, Chip Lewis, gesê.
Die eiendomsmagnaat is in Oktober verlede jaar lewenslange tronkstraf opgelê vir die moord op sy beste vriendin, Susan Berman, wat in Desember 2000 by haar huis in Beverly Hills doodgeskiet is.
Hy is ook kort voor sy dood aangekla van die moord op sy vermiste vrou byna 40 jaar gelede.
Maroela Media het vroeër berig Durst het Berman glo geskiet in 'n poging om haar daarvan te weerhou om hom te inkrimineer in die heropening van die ondersoek na sy vrou, Katie Durst, se verdwyning in 1982. Berman het glo 'n valse alibi vir Durst verskaf toe Katie verdwyn het.
Durst het gedurende sy verhoor gesê Berman was destyds reeds dood toe hy by haar huis opgedaag het om vir haar te gaan kuier.
Hy het egter later erken dat dit hy was wat 'n anonieme nota aan die polisie gestuur het om hulle van die moord in te lig. Hy het egter volgehou dat dit nie hy was wat Berman vermoor het nie.
Aanklaers het gedurende sy verhoor verlede jaar ook bewysstukke gelewer dat hy in 2001 met opset 'n buurman in Galveston, Texas, vermoor het, maar dat hy vrygespreek is op aanklag van moord nadat hy getuig het dat hy die man uit selfverdediging geskiet het.
Durst het wel erken dat hy 'n byl en 'n saag gebruik het om die buurman se liggaam in stukke op te kap. Volgens hom het hy dit slegs gedoen omdat hy nie gevoel het dat iemand sy storie van selfverdediging sou glo nie.
'n HBO-dokumentêr genaamd The Jinx, wat oor die moorde handel, het jare later – in 2015 – weer die aandag op Durst gevestig en eindelik sy moordveroordeling tot gevolg gehad.
Daar kan in die verstommende laaste episode van die reeks gehoor word hoe Durst by homself prewel: "Natuurlik het ek hulle almal doodgemaak" – skynbaar salig onbewus daarvan dat 'n mikrofoon wat hy tydens die opname van daardie episode gedra het, steeds aangeskakel was toe hy badkamer toe is.
Durst is in Maart 2015 in hegtenis geneem vir die moord op Berman – enkele ure voor daardie dramatiese episode uitgesaai is.